St. Johanneslogen St. Olaus til de tre Søiler

St. Johanneslogen St. Olaus til de tre Søiler er St. Johannesloge nr. 8 i Den Norske Frimurerorden. Losjen ble opprettet i Kristiania den 2. mai 1903, og er underlagt Den Norske Store Landsloge. Den har sin adresse i Stamhuset, Nedre Vollgate 19, Oslo.
Innvielsen var et faktum kl 16:00; to timer senere samme dag ble St. Johanneslogen St. Olaus til de tre Roser opprettet i Kristiania. Begge losjene sprang ut av St. Johanneslogen St. Olaus til den hvide Leopard, og den 2. mai 2003 feiret de sitt 100-årsjubileum sammen.
«Søilene» er i dag den største av landets St. Johanneslosjer med en medlemsmasse på i underkant av 1 000 medlemmer. Det store medlemstallet var medvirkende til innvielsen av St. Johanneslosjen St. Olaus til de tre Hammere den 10. januar 2019.


== Navnet ==
St. Olaus er et annet navn på Olav den hellige (993–1028), den norske kongen som lovfestet kristendommen gjennom den såkalte kristenretten. Navnet henspiller på det faktum at Den Norske Frimurerorden krever kristen tro av sine medlemmer. Dette er også tilfelle med andre lands frimurerordener, som følger samme høygradsystem («det svenske system»).
Benevnelsen «tre søyler» refererer til St. Johanneslosjenes tre søyler, som symboliserer visdom, kraft og skjønnhet. Dette er også temaet i slike losjers tre grader: Visdommen i første grad, kraften i andre grad og skjønnheten i tredje grad.


== Våpenskjold ==
Losjens våpenskjold er et delt skjold. Øvre halvdel er skilt fra den nedre med en hvit stripe og viser en Olavsøks inne i en orange oval sirkel. Nedre halvdel viser de tre klassiske søylene i St. Johanneslosjene – visdom, kraft og skjønnhet. Skjoldet har en skriftbord langs hele skjoldkanten. Øverst langs denne skjoldkanten er navnet på losjen inntegnet; nederst er losjens devise eller valgspråk inntegnet. Over skjoldet ser vi en rangkrone som er dannet av murspader.
Fire andre St. Johanneslosjer, alle med adresse i Nedre Vollgate 19 i Oslo, har nesten identisk våpenskjold: Moderlosjen St. Olaus til den hvide leopard, søsterlosjen St. Olaus til de tre roser, St. Olaus til den gyldne Murskje og St. Olaus til de Tre Hammere. Forskjellen ligger i motivet i skjoldets nedre halvdel.


== Valgspråk ==
Alle losjer i Den Norske Frimurerorden har en devise eller et valgspråk. Valgspråket til St. Johanneslogen St. Olaus til de tre Søiler er den latinske setningen E Tenebris ad Lucem, som betyr «Fra Mørket til Lyset».


== Medlemsblad ==
Siden 1993 har losjen utgitt medlemsbladet Mellom Brødre.


== Ordførende Mestere ==


== Anders Behring Breivik ==

Anders Behring Breivik, gjerningsmannen bak terrorangrepene i Norge i 2011, deltok på fem møter i St. Johanneslogen St. Olaus til de tre Søiler.Han deltok på et orienteringsmøte i losjen den 16. januar 2006. Han ble opptatt i I° den 13. februar 2007, etter anbefaling av fadderen Jan Behring fra Skedsmokorset som var tremening til hans mor. Han deltok på et ordinært medlemsmøte i I° i mars 2007, ble opptatt i II° i februar 2008 og i III° den 16. september 2009.Han hadde ingen embeter eller funksjoner i losjesammenheng, og ble ekskludert med umiddelbar virkning etter udåden.Ivar Anstein Skar (1937–2018), daværende stormester i Den Norske Frimurerorden og tidligere ordførende mester i St. Johanneslogen St. Olaus til de tre Søiler, uttalte følgende den 24. juli 2011, to dager etter terrorangrepene:
 Vi, som alle andre, er rystet, sjokkert og har dyp medfølende med de etterlatte etter ugjerningene som er begått i regjeringskvartalet i Oslo og på Utøya. [...] De handlinger Behring Breivik er siktet for å ha begått er så fjernt som overhodet mulig fra det ordenen står for.
Jeg minner om at vi bygger vår virksomhet på kristne og humanistiske tradisjoner. Ordenens formål er menneskets foredling slik at den enkelte kan bli et bedre medmenneske overfor sine nærmeste, sin familie, sine venner, sine kolleger og alle andre mennesker de møter på sin vei.
Jeg finner også som min plikt å opplyse om og understreke at det i våre lovers 21. kapittel, paragraf fem, er forbud mot å drøfte spørsmål av politisk natur så vel som religiøse og sosiale stridsspørsmål når man er på møter i loger. Logenes ledelse har ansvar for å påse at dette forbudet overholdes. I henhold til lovene skal heller ingen frimurer begunstige en annen.

Denne uttalelsen ble oversatt til tysk, og samme dag, den 24. juli 2011, ble det avgitt en felles uttalelse fra Den Norske Frimurerorden og Dr. Rüdiger Templin (1940–), stormester (AltGroßmeister) i Tysklands forente storlosjer fra 2010 til 2015.Uttalelsen ble gjengitt på hjemmesiden til den store nasjonale moderlosjen Til de tre glober.


== Prominente medlemmer ==
Ferdinand Oscar Finne (1910–1999), norsk maler, grafiker, scenograf og forfatter, ble medlem den 7. oktober 1992 i en alder av 81 år
Rolv Wesenlund (1936–2013), norsk komiker, plateprodusent, sanger og skuespiller


== Referanser ==


== Litteratur ==
Just, Carl: St. Johannes Logen St. Olaus til de tre søiler : 1903-1953, Oslo, 1953
St. Johannes Logen St. Olaus til de tre Søiler 1903—1963, Trykt som manuskript for brr .·. frimurere, Oslo 1963
Matrikkel over Den Norske Frimurerorden for arbeidsåret 1996/97, Aktietrykkeriet i Trondhjem
Matrikkel over Den Norske Frimurerorden for arbeidsåret 2007, Aktietrykkeriet i Trondhjem